এবার শুধু সোনালী ব্যাংক নয়, অনেক ব্যাংকেরই সমস্যা হবে। সবচেয়ে বেশি সমস্যা হবে গার্মেন্টস ব্যবসায়ীদের। যে জালিয়াতির ঘটনায় ‘হলমার্ক’ অভিযুক্ত হয়েছে তা ‘আইবিপি’ সম্পর্কিত। ‘আইবিপি’ মানে ‘ইনল্যান্ড বিল পার্চেজ’। এটা রপ্তানির সাথে জড়িত। রমরমা ব্যবসা অনেকদিন থেকে। ব্যাংকগুলো ত্বরিত্ মুনাফা অর্জনের জন্য, ম্যানেজাররা মুনাফার টার্গেট পরিপূরণের জন্য এই ব্যবসার দিকে প্রলোভিত হয়। এর সুযোগ নেয় এক শ্রেণীর অসাধু গার্মেন্টস রপ্তানিকারক। এই ব্যবসায়ীদেরকে রপ্তানির ‘এলসি’ পেয়ে ঐ রপ্তানির জন্য প্রয়োজনীয় সূতা, কাপড় বা একসেসরিজ আমদানি করতে হয়। এতে গার্মেন্টস সেক্টরে ‘ভ্যালু এডিশন’ ছিল সামান্য। যা রপ্তানি হত তার প্রায় সবটাই চলে যেত বাইরে আমদানির জন্য। এই যে রপ্তানির বিপরীতে আমদানি তাকে কেন্দ্র করে গড়ে উঠে ‘ব্যাক-টু-ব্যাক এলসি’। সরকার ‘ভ্যালু এডিসন’ বাড়ানোর জন্য রপ্তানিকারকদেরকে দেশীয়ভাবে সূতা, কাপড় ব্যবহার করতে উত্সাহিত করে। এতে অনেকেই দেশীয় সূতা-কাপড়ের মিল থেকে কাপড় নিয়ে গার্মেন্টস তৈরি করে রপ্তানি করে। লোকাল ইন্ডাস্ট্রির এই বিক্রিকে রপ্তানি বলে গণ্য করা হয়। এই সুযোগে দেখা যায় গার্মেন্টস ব্যবসায়ী বা রপ্তানিকারক নিজেই দেশীয় কাপড়ের প্রস্তুতকারী। একই মালিকানায় হয়ে পড়ে রপ্তানিকারক ও আমদানীকারক। রপ্তানিকারক কী করে অনেক ক্ষেত্রে নিজের কোম্পানির ওপরই এলসি খোলে কাপড়ের জন্য। এলসি খোলা হয়, মাল ডেলিভারি বা রপ্তানি দেখানো হয়। অনেক ক্ষেত্রেই এসব ভুয়া। রপ্তানিকারক গার্মেন্টস ওয়ালারা এভাবে ব্যাংক থেকে টাকা তুলে নিয়ে অন্য কাজে লাগান, জমি কেনেন, বিদ্যুত্ বিল দেন, গ্যাসের বিল দেন, শ্রমিকদের বেতন দেন। এইসব ‘কীর্তি’ ব্যাংকও জানে। রপ্তানিকারকও জানে, জানে সকল সংশ্লিষ্টরা বাংলাদেশ ব্যাংকসহ। কার্যত যে ‘একোমোডেশন বিল’ করে ব্যাংক থেকে টাকা নিতে হচ্ছে এটাই সুবিদিত ঘটনা। ‘আইবিপি’ ব্যবসার কমপক্ষে ৩০ শতাংশই হচ্ছে এই ঘটনা। এতে ব্যাংকের মুনাফা হয় বেশি। এই ব্যবসা করার জন্য ম্যানেজারদেরকে প্রায় সকল ব্যাংকই অফুরন্ত ‘পাওয়ার’ দিয়ে রেখেছে। এখন বিপদ কোথায়? ‘হলমার্কের’ ঘটনার পর সকল ব্যাংক এখন ‘আইবিপি’ করতে আর রাজি নয়। তারা এখন কড়াকড়ি করছে। ম্যানেজারদের পাওয়ার অনেক ক্ষেত্রে ‘সিজ’ করে নিয়ে নেয়া হয়েছে। এখন ফলাফল? ফল হচ্ছে: গার্মেন্টস মালিক ও বস্ত্রশিল্পের মালিকরা হৈ-চৈ শুরু করেছেন। ‘ইনল্যাণ্ড বিল পার্চেজ’ বন্ধ করলে রপ্তানি বন্ধ হয়ে যাবে। তাদের দাবির যৌক্তিকতা নেই বলব না। কিন্তু তাদের মধ্যকার প্রভাবশালী একটা অংশের ব্যবসায়ীরা যে ‘আইবিপি’র অপব্যবহার করছে তার সুরাহা কী? ‘হলমার্ক’ যে সমস্যার সৃষ্টি করল তার সুরাহা কী? একটা ভাল ‘ক্রেডিট ফেসিলিটি’ নষ্ট করল কে? শুধুই কী ব্যাংকাররা? না, লোভী, অতিলোভী, মুনাফাখোর গার্মেন্টস ব্যবসায়ীরা? কাগজে দেখলাম ‘হলমার্কে’র ব্যবস্থাপনা পরিচালক তানভীর আহমদকে গ্রেফতার করায় ‘এফবিসিসিআই’ সরকারকে ধন্যবাদ জানিয়েছে। এটা যথেষ্ট নয়। এই জালিয়াত যে অপকর্ম করেছে, এরা অপকর্মের মাধ্যমে যে টাকা মেরেছে তা উদ্ধারে এফবিসিসিআইয়ের উচিত সরকারকে, সোনালী ব্যাংককে সহায়তা করা। তা না করে তারা যদি আবার ‘আইবিপি’ সুবিধাটা ঢালাওভাবে চান তাহলে তা হবে দেশের জন্য স্বার্থবিরোধী। বাংলাদেশ ব্যাংকের কাছে ‘এফবিসিসিআই’ ‘বিজিএমইএ’ এবং ‘বিটিএসএ’র অঙ্গীকার করা উচিত যে, তারা রপ্তানির নামে ‘আইবিপি’র যথেচ্ছ ব্যবহার করবেন না। সবচেয়ে বড় কথা ব্যাংকাররা যদি তার বাক্স খুলে দেয় তাহলে ব্যবসায়ীরা বসে থাকবে কেন? এটাই সোনালীর ক্ষেত্রে হয়েছে। এটা সোনালীর স্থায়ী বিপদ। যতক্ষণ পর্যন্ত না সোনালী ব্যাংক তার বাক্স নিয়মের অধীনে খুলবে ততক্ষণ পর্যন্ত ব্যবসায়ীরা ‘থাবা’ মারবেই। কারণ আমাদের দেশের এক শ্রেণীর ব্যবসায়ী এতই ‘দেশপ্রেমিক’ যে, তারা সব টাকাকেই নিজেদের টাকা মনে করেন। তাই নয় কী?